# Aalsmeer

Aalsmeer (distagañ : ) a zo ur gumun e proviñs Noord-Holland en Izelvroioù. Dont a ra hec'h anv eus ar gerioù nederlandek silienn (aal) ha lenn (meer). E-kichen Aalsmeer a zo etre al lenn Westeinderplassen (lenn digor brasañ Randstad eo), ha kanol Ringvaart. Emañ Aalsmeer 8 km ac'haleno da Amsterdam war-du mervent. 32,24 km² eo gorread Aalsmeer, ha d'an 31 a viz Mae 2009 e oa 28 405 annezad enni. En Aalsmeer e kaver ur marc'had bleuñvioù diouzh ar c'hresk, hini brasañ ar bed eo. Eno e kaver ivez ul labourva arnodiñ war al liorzhouriezh, ha splusegoù. Tud zo a ra eus Aalsmeer kêrbenn ar bleuñvioù er bed. Ar c'hêrioù ha kêriadennoù da-heul a ya d'ober Aalsmeer : Aalsmeer, Kudelstaart hag Oosteinde.

## Istor

Roud a gaver eus anv Aalsmeer en un diell eus 1133 m'eo anvet "Alsmar" ha m'eo lavaret ez eo perc'hennet gant tud abati Rijnsburg. Diederik VII van Kleef a gadarnaas ar berc'hentiezh-se e 1199. Tro-dro da Aalsmeer e voe toullet an douar da gaout taouarc'h, ha neuze e voe krouet lennoù bras ha stankoù evel Oosteinderpoel, Schinkelpoel, Stommeer, Hornmeer, Legmeer ha Westeinderplassen. Neuze ne chome ket kalz douaroù ha tud ar vro a stagas gant ar peskerezh. Implijet e veze an douar da c'hounit bleuñvioù. Ken bihan e oa an douaroù ken voe adtapet lennoù : Stommeer e 1650 ha Hornmeer e 1674. E 1852 e voe lakaet Lenn Haarlem da bolder. Da-heul e voe savet Schinkelpoel, Oosteinderpoel ha Legmeer. Tra ma'z ae war disgresk ar peskerezh ez eas war gresk ar c'hounidigezh bleuñvioù hag ar c'hounidigezh sivi, dreist-holl etre 1850 ha 1885. Sed penaos e teuas ar sivi da vezañ banniel Aalsmeer: ruz (frouezh), glas (delioù), ha du (an douar). Ar c'hounidigezh bleuñvioù a grogas war-dro 1880, da gentañ gant roz bet lakaet da greskiñ e tiez-gwer. Lakaet e veze ar frouezh hag ar bleuñvioù e kobiri bras ha kasent e vezent da varc'had Amsterdam. Met ar gwerzh diouzh ar c'hresk a voe aozet e tavarnioù Aalsmeer hag e 1912 e voe aozet e koc'hu en Aalsmeer : Centrale Aalsmeerse Veiling ha Bloemenlust.

### Eil Brezel-Bed

Dont a reas Aalsmeer da vezañ gwallvrudet e-pad an Eil Brezel-Bed peogwir e oa enni kalz tud a save a-du gant an naziegezh. Maer ar gumun a oa ezel eus Nationaal-Socialistische Beweging in Nederland. Friedrich Christiansen hag a oa e penn ar Wehrmacht en Izelvroioù, a zeue alies da Aalsmeer. Goude ar brezel e voe kaset ouzhpenn kan den eus Aalsmeer dirak al lez-varn abalamour ma oant savet a-du gant an nazied.

### Goude an Eil Brezel-Bed

12 500 annezad a oa en Aalsmeer e 1950. Kendeuzet e voe an daou goc'hu e 1968 hag anvet Verenigde Bloemenveilingen Aalsmeer. Ur savadur a voe ouzhpennet e 1972 ha kresket e voe e 1999. 999000 m² eo gorread ar marc'had bleuñvioù, da lavaret eo ez eo unan eus savadurioù kenwerzh brasañ ar bed. Tost ouzh aerborzh Schiphol emañ, neuze eo aes kas ar bleuñvioù er bed a-bezh. Abaoe ar 1añ a viz Genver 2008 ez eo bet kendeuzet ar c'hoc'hu gant FloraHolland. Er savadur bet implijet da werzhañ bleuñvioù emañ bremañ studioioù skinwel Endemol hag ar savadur anvet Bloemenlust a zo deuet da vezañ ur greizenn ma vez aozet darvoudoù, kendalc'hioù ha kenstrivadegoù sport.

## Kuzul-kêr

E kuzul-kêr Aalsmeer ez eus 19 dileuriad :
* CDA - 6 dileuriad
* de Progressieve Aalsmeerse Combinatie Tweeduizend Aalsmeer (PACT) - 5 dileuriad
* Aalsmeerse Belangen (AB) - 4 dileuriad
* VVD - 4 dileuriad

## Sevenadur

A-viskoazh ez eus bget aozet davroudoù sevenadurel en Aalsmeer. Bloemencorso eo an hini brudetañ, aozet e veze bep bloaz da Sadorn diwezhañ miz Gwengolo, betek ma cheñchas an traoù e 2007. Brudet eo ivez Aalsmeer peogwir eo pinvidik a-fet sonerezh, ha meur a arzour eus Aalsmeer a zo bet brudet abaoe ar bloavezhioù 1970 evel :
* Hobo String band
* The Whatts
* Livin' at A
* Madeliefjes
* Los Boundros
* Café Blue
* Ten Beers After
* Katelijne van Otterloo Group
* Social Animal

## Tud vrudet bet ganet en Aalsmeer

* Jacques van Tol (1897-1969), skrivagner
* Johannes Fake Berghoef (1903-1994), arkitektour
* Jan Willem de Pous (1920-1996), ministr
* Peter R. de Vries (1956), kazetenner
* Theodore van Houten (1952), skrivagner ha kazetenner
* Tijn Docter (1972), aktor

## Notennoù

* 1 2 "Aalsmeer". (2006). In Encyclopædia Britannica

## Liammoù diavaez

a vo kavet e Wikimedia Commons.
* Lec'hienn ofisiel Aalsmeer
* Kartenn Aalsmeer
* Bloemencorso Aalsmeer
* Muziekaalsmeer